b'\n_START_ARTICLE_\nDessandi lahingumasin\n_START_PARAGRAPH_\nDessandi lahingumasin on \xc3\xb5hu- v\xc3\xb5i meredessantoperatsioonide ise\xc3\xa4rasusi arvestavalt kohandatud, isikkoosseisu transpordiks v\xc3\xb5i relvas\xc3\xbcsteemi kandmiseks valmistatud roomikutel liikuv relvastatud soomusmasin, mis on v\xc3\xb5imeline osalema vahetus lahingutegevuses.\n_START_SECTION_\nIseloomustus\n_START_PARAGRAPH_\nDessandi lahingumasinad on valmistatud peamiselt N\xc3\xb5ukogude Liidus ja Venemaal jalav\xc3\xa4e lahingumasina eeskujul spetsiaalselt \xc3\xb5hudessantv\xc3\xa4gedele. Need sarnanevad p\xc3\xb5him\xc3\xb5ttelt tavalise jalav\xc3\xa4e lahingumasinaga, kuid on kergemad, v\xc3\xa4iksemad ja heidetavad \xc3\xb5hus\xc3\xb5idukist langevarjudega._NEWLINE_Dessandi lahingumasinate v\xc3\xa4ljat\xc3\xb6\xc3\xb6tamise tingis vajadus relvastada \xc3\xb5hudessantv\xc3\xa4ed masinaga, mille abil oleks kergelt relvastatud dessantv\xc3\xa4elastel parem v\xc3\xb5idelda vaenlase soomustehnikaga. Dessandi lahingumasinate kasutuselev\xc3\xb5tt tingis t\xc3\xa4nu masinate v\xc3\xa4ikesele mahutavusele dessantpataljoni koosseisu v\xc3\xa4hendamise u 600-lt 300-le mehele.'